แฟรงค์เล็งตปท. ขายประกันเพิ่ม
แฟรงค์ ขายประกันผ่านเน็ต เล็งจับมือแต่ละท้องถิ่นขยายตลาดต่างประเทศ
27 ต.ค. 2559

แฟรงค์ ขายประกันผ่านเน็ต เล็งจับมือแต่ละท้องถิ่นขยายตลาดต่างประเทศ 
นายฮัรเปรม ดูวา กรรมการผู้จัดการ บริษัท อี ไดเรค ไทยแลนด์ หรือ Frank.co.th ผู้ให้บริการขายประกันผ่านเว็บไซต์ เปิดเผยว่า บริษัทมีแผนที่จะขยายตลาดไปยังประเทศต่างๆ ในภูมิภาคนี้ โดยจะร่วมมือกับบริษัทประกันภัยชั้นนำของประเทศนั้นๆ ซึ่งเชื่อว่าธุรกิจประกันจะเติบโตเช่นเดียวกับไทย เพราะการประกันภัยจะเป็นสิ่งที่จำเป็นของทุกคน
นอกจากนี้ ยังมีแผนที่จะเพิ่มการทำตลาดประกันเกี่ยวกับสุขภาพ และการประกันข้าวของเครื่องใช้ต่างๆ เช่น การประกันโทรศัพท์มือถือ ประกันกระเป๋าถือ  กระเป๋าเดินทาง โน้ตบุ๊ก กล้องถ่ายรูป นาฬิกาข้อมือ เครื่องประดับ รวมทั้งอุปกรณ์ต่างๆ ที่มีมูลค่าสูงและต้องการทำประกันภัยเพื่อป้องกันความเสี่ยงอีกด้วย  
“เราอยู่ในระหว่างการศึกษาข้อมูลด้านบริการเพื่อให้ตรงกับความต้องการของลูกค้าที่ให้ความสำคัญกับการทำประกันในหลากหลายรูปแบบมากขึ้น ซึ่งแม้ธุรกิจประกันจะมีการแข่งขันสูง แต่ความหลากหลายของประกันยังสามารถสร้างรูปแบบใหม่ๆ เพื่อให้ตรงกับความต้องการที่เปลี่ยนแปลงได้อีก” นายฮัรเปรม กล่าว